यो मूलभूतरुपमा राजनीतिक उपन्यास हो । ०५२ बाट ०६३ मा आएर सकिन्छ । गणतन्त्र प्राप्तिका खातिर नेपालमा जसरी जनयुद्ध सञ्चालन भयो त्यो युद्ध लड्ने भुइँमान्छेहरुको कथा छ । सारभूत रुपमा नसक्नेहरुले सकेको एउटा महान तथा ऐतिहासिक आन्दोलनको भुइँकथा हो– रात फुलेको याम । यो एउटा सङ्घर्षको कथा हो । हामीले बाँचेको गणतन्त्र नेपाल, संस्थागत हुँदै गइरहेको संघीयता, धर्मनिरपेक्ष मुलुकका लागि लड्ने र बलिदान दिनेहरुको कथा हो । जसले राजतन्त्रको अन्त्य ग¥यो, त्यो लडाइँको जीवन्त कथा । परिवर्तन र अग्रगमनका लागि तत्कालीन राज्यका ‘आंतककारी’ भएर लडे, ती ‘आंतककारी’को कथा । उपन्यासमा तिनले बेहोरेको बलिदान, तिनको त्याग, वीरता र महानता छन् ।
